দ্পাল-স্প্রুল-ও-র্গ্যান-'জিগ্স-মেদ-ছোস-ক্যি-দ্বাং-পো
**দ্পাল-স্প্রুল-ও-র্গ্যান-'জিগ্স-মেদ-ছোস-ক্যি-দ্বাং-পো** (ওয়াইলি: *dpal sprul o rgyan 'jigs med chos kyi dbang po*) (১৮০৮-১৮৮৭) তিব্বতের র্দ্জোগ্স-ছেন বৌদ্ধবিহার নামক র্ন্যিং-মা ধর্মসম্প্রদায়ের অন্যতম প্রধান বৌদ্ধবিহারের শ্রী সিংহ মহাবিদ্যালয়ের পঞ্চম প্রধান ছিলেন।

প্রথম জীবন
----------

দ্পাল-স্প্রুল-ও-র্গ্যান-'জিগ্স-মেদ-ছোস-ক্যি-দ্বাং-পো ১৮০৭ খ্রিষ্টাব্দে তিব্বতের উত্তর খাম্স অঞ্চলে দ্গে-র্ত্সে-র্দ্জা-ছু-খা (ওয়াইলি: *dge rtse rdza chu kha*) নামক স্থানে জন্মগ্রহণ করেন। তার পিতার নাম ছিল র্গ্যাল-তোগ-ল্হা-দ্বাং (ওয়াইলি: *rgyal tog lha dbang*) এবং মাতার নাম ছিল স্গ্রোল-মা (ওয়াইলি: *sgrol ma*)। র্দো-ব্লা-'জিগ্স-মেদ-স্কাল-ব্জাং (ওয়াইলি: *rdo bla 'jigs med skal bzang*) নামক এক বৌদ্ধ লামা তাকে ব্সাম-গ্তান-ফুন-ত্শোগ্স (ওয়াইলি: *bsam gtan phun tshogs*) নামক লামার পুনর্জন্ম রূপে চিহ্নিত করেন। তিব্বতী ঐতিহ্য অনুসারে তিনি 'জিগ্স-মেদ-গ্লিং-পার (ওয়াইলি: *'jigs med gling pa*) পুনর্জন্ম রূপেও চিহ্নিত হয়েছিলেন। কুড়ি বছর বয়সে তিনি অবতারী লামা হিসেবে প্রাপ্ত সমস্ত সম্পত্তি ছেড়ে দিয়ে একজন ভবঘুরে বৌদ্ধ ভিক্ষুর জীবনযাপনের পথ বেছে নেন। সেং-ফ্রুগ-পে-মা-ব্ক্রা-শিস (ওয়াইলি: *seng phrug pe ma bkra shis*) নামক শ্রী সিংহ মহাবিদ্যালয়ের প্রথম প্রধান তাকে ভিক্ষুর শপথ প্রদান করেন। র্গ্যাল-স্রাস-গ্ঝান-ফান-ম্থা'-য়াস-'ওদ-জের (ওয়াইলি: *rgyal sras gzhan phan mtha' yas 'od zer*), মি-'গ্যুর-নাম-ম্খা'ই-র্দো-র্জে (ওয়াইলি: *mi 'gyur nam mkha'i rdo rje*), ম্ছোগ-গ্যুর-গ্লিং-পা (ওয়াইলি: *mchog gyur gling pa*), 'জিগ্স-মেদ-র্গ্যাল-বা'ই-ম্যু-গু (ওয়াইলি: *'jigs med rgyal ba'i myu gu*), ম্দো-ম্খ্যেন-ব্র্ত্সে-য়ে-শেস-র্দো-র্জে (ওয়াইলি: *mdo mkhyen brtse ye shes rdo rje*) প্রভৃতি বিখ্যাত লামারা তার অন্যতম উল্লেখযোগ্য শিক্ষক ছিলেন।

পরবর্তী জীবন
------------

দ্পাল-স্প্রুল-ও-র্গ্যান-'জিগ্স-মেদ-ছোস-ক্যি-দ্বাং-পো খাম্স অঞ্চলের বিভিন্ন বিহারে শিক্ষাদান করেন এবং শ্রী সিংহ মহাবিদ্যালয়ের পঞ্চম প্রধানের দায়িত্বলাভ করেন। তিনি 'জিগ্স-মেদ-গ্লিং-পা প্রবর্তিত য়োন-তান-ম্দ্জোদ (ওয়াইলি: *yon tan mdzod*), ক্লোং-ছেন-রাব-'ব্যাম্স-পা-দ্রি-মেদ-'ওদ-জের (ওয়াইলি: *klong chen rab 'byams pa dri med 'od er*) প্রবর্তিত ঙ্গাল-গ্সো-স্কোর-গ্সুম (ওয়াইলি: *ngal gso skor gsum*) এবং ক্লোং-ছেন-স্ন্যিং-থিগ (ওয়াইলি: *klong chen snying thig*) ছাড়াও বোধিসত্ত্বচর্যাবতার, অভিসময়ালঙ্কার, মূলমধ্যমককারিকা, মহাযানসূত্রালঙ্কার, অভিধর্মকোশ প্রভৃতি বিষয়ে শিক্ষা প্রদান করেন।

রচনা
----

দ্পাল-স্প্রুল-ও-র্গ্যান-'জিগ্স-মেদ-ছোস-ক্যি-দ্বাং-পো ভারত ও তিব্বতের বিভিন্ন বৌদ্ধ মার্গ, দর্শন ও সম্প্রদায়ের বিবর্তন সম্বন্ধে বিশ্লেষণ করে টীকাভাষ্য রচনা করেন। তিনি পে-মা-ত্শাল-গ্যি-জ্লোস-গার (ওয়াইলি: *pe ma tshal gyi zlos gar*) নামক একটি নাটক রচনা করেন যেখানে একজন প্রেমে বিরহকাতর একটি মৌমাছিকে ধর্মীয় উপদেশ দেওয়া হয়েছে। তিনি অবলোকিতেশ্বরের মন্ত্রর ওপর থোগ-ম্থা'বার-গ্সুম-দু-দ্গে-বা'ই-গ্তাম-দাম-পা'ই-স্ন্যিং-নোর (ওয়াইলি: *thog mtha' bar gsum du dge ba'i gtam dam pa'i snying nor*) নামক একটি পুস্তক রচনা করেন। 'জিগ্স-মেদ-র্গ্যাল-বা'ই-ম্যু-গু দ্বারা কথিত ধর্মীয় শিক্ষাগুলিকে তিনি কুন-ব্জাং-ব্লা-মা'ই-ঝাল-লুং (ওয়াইলি: *kun bzang bla ma'i zhal lung*) নামক গ্রন্থে সঙ্কলিত করেন। এছাড়া তিনি ম্খাস-পা-শ্রি-র্গ্যাল-পো (ওয়াইলি: *mkhas pa shri rgyal po*) নামক একটি পুস্তক এবং অভিসময়ালঙ্কারের ওপর একটি টীকাভাষ্য রচনা করেন।

তথ্যসূত্র
---------

1. ↑  Thondup, Tulku & Harold Talbott (Editor)(1996). *Masters of Meditation and Miracles: Lives of the Great Buddhist Masters of India and Tibet*. Boston, Massachusetts, USA: Shambhala, South Asia Editions. আইএসবিএন ১-৫৭০৬২-১১৩-৬ (alk. paper); আইএসবিএন ১-৫৬৯৫৭-১৩৪-১ p.201
2. 1 2 3  Schapiro, Joshua (ফেব্রুয়ারি ২০১০)। "Patrul Orgyen Jigme Chokyi Wangpo"। *The Treasury of Lives: Biographies of Himalayan Religious Masters*। সংগ্রহের তারিখ ২০১৪-০৮-৩১।

আরো পড়ুন
---------

* Dudjom Rinpoche. 2002. The Nyingma School of Tibetan Buddhism. Gyurme Dorje and Matthew Kapstein, trans. Boston: Wisdom.
* Nyoshul Khenpo. 2005. A Marvelous Garland of Rare Gems. Richard Barron, trans. Junction City, California: Padma Publication.